18.2.2022
DA
Den Europæiske Unions Tidende
C 81/25 Onsdag den 23. juni 2021
57. minder om, at investeringer fra den private sektor kan spille en vigtig rolle med hensyn til at bidrage til økonomisk genopretning og opfyldelse af målene for bæredygtig udvikling i betragtning af de øgede behov, som pandemien har skabt; opfordrer til, at den private sektors og blandet finansierings rolle undersøges nærmere som led i indsatsen for genopretning og opbygning af modstandsdygtighed;
58. påpeger, at pandemier ofte er af zoonotisk oprindelse; understreger derfor behovet for at støtte uddannelsespro­ grammer vedrørende farerne ved jagt på og handel med vilde dyr samt en strengere beskyttelse og bevarelse af økosystemer og levesteder og behovet for at imødegå nye udfordringer; opfordrer til øget støtte til partnerlande til forebyggelse af krybskytteri og handel med vilde dyr, idet det navnlig sikres, at lokalsamfundene inddrages i beskyttelsen af vilde dyr; mener, at der skal afsættes flere EU-midler til foregribende forskning i forbindelserne mellem menneskers sundhed, dyresundhed og økosystemer med henblik på at øge beredvilligheden til at reagere på fremtidige sundhedskriser, der opstår som følge af virusmutationer af zoonotisk oprindelse;
59. er af den opfattelse, at modstandsdygtighed over for fremtidige folkesundhedskriser også skal bygge på forskning i sygdomme, der regelmæssigt forårsager dødelige udbrud i udviklingslandene; beklager, at der i øjeblikket ikke er tilstrækkelig forskning i udviklingen af vacciner, der effektivt forebygger sygdomme, der er tilbagevendende i udviklings­ landene, såsom malaria eller zika; opfordrer EU og dets medlemsstater til at finansiere mere forskning med henblik på at udvikle vacciner, der forebygger fremtidige udbrud af sådanne sygdomme;
60. påpeger, at selv i krisetider skal fødevareproduktion og -distribution være en absolut prioritet; mener, at afhængigheden af eksterne kilder til fødevarer, planter, såsæd og gødning bør reduceres, samtidig med at den lokale og diversificerede landbrugsproduktion bør øges; glæder sig i denne forbindelse over EU's støtte til agroøkologi, som skal styrkes yderligere; opfordrer til støtte til udveksling af viden om nye, gamle og mere modstandsdygtige agroøkologiske frø;
61. minder om, at udviklingslandene historisk set er sårbare over for eksterne chok på grund af snævre eksportbaser og mindre diversificerede økonomier; understreger derfor, at en af de største udfordringer for udviklingslandene er at øge den globale værdikæde gennem økonomisk diversificering og at skifte fra en eksportorienteret produktionsmodel til udvikling baseret på indenlandske og regionale markeder; understreger med henblik herpå den afgørende rolle, som regionalt økonomisk samarbejde, national industripolitik og investeringsfremme spiller for at øge den nationale eller regionale autonomi i produktionen af basale varer og tjenesteydelser; finder det på denne baggrund afgørende at udnytte finansierings- og forretningspraksis med henblik på at fremme integrationen af bæredygtighedsstandarder i hele investeringskæden; gentager, at virksomheders obligatoriske due diligence på menneskerettigheds- og miljøområdet er nødvendige forudsætninger for at forebygge og afbøde fremtidige kriser og sikre bæredygtige værdikæder;
62. understreger, at investeringer i genopretningstiltag skal være ansvarlige i overensstemmelse med CFS' frivillige retningslinjer for ansvarlig forvaltning af jordbesiddelse, fiskeri og skove inden for rammerne af den nationale fødevaresikkerhed og dens principper for ansvarlig investering i landbrugs- og fødevaresystemer for at modvirke klimaændringer og fremme sårbare befolkningsgruppers modstandsdygtighed;
63. opfordrer EU til i højere grad at integrere børns rettigheder i kampen mod klimaændringer og i sine foranstaltninger til at fremme modstandsdygtighed og katastrofeberedskab direkte i sociale sektorer såsom uddannelse, sundhed, vand, sanitet og hygiejne, ernæring og social beskyttelse og beskyttelse af børn;
Sammenhængen mellem humanitær bistand og udvikling og fred
64. understreger, at gennemførelsen af sammenhængen mellem humanitær bistand og udvikling og fred skal være en prioritet i programmeringen af NDICI-instrumentet for et globalt Europa i skrøbelige lande; opfordrer Kommissionens GD ECHO, GD INTPA og GD NEAR til at gennemføre supplerende programmer, der er tilpasset lokale sammenhænge og lokale muligheder, når det er muligt, med henblik på gensidigt at styrke de forskellige aspekter af sammenhængen;
65. understreger behovet for at arbejde side om side med lokalsamfund og civilsamfundsorganisationer om definitionen og gennemførelsen af tiltagene under covid-19-krisen; understreger det europæiske solidaritetskorps' rolle med hensyn til at støtte civilsamfundsorganisationer på stedet, som yder bistand til mennesker i nød;